Source: http://merit.slv.cz/KSKE/1Co/209/2016
Timestamp: 2018-10-19 10:11:08+00:00
Document Index: 1780568

Matched Legal Cases: ['súd ', 'súd ', 'súd ', 'súd ', '§ 205', '§ 205', 'súd ', '§ 209', '§ 209', 'súd ', '§ 211', '§ 386', 'súd ', '§ 363', '§ 205', '§ 363', 'súd ', '§ 386', '§ 396']

KSKE/1Co/209/2016
Súd: Krajský súd Košice Spisová značka: 1Co/209/2016 Identifikačné číslo súdneho spisu: 7612221853 Dátum vydania rozhodnutia: 08. 03. 2017 Meno a priezvisko sudcu, VSÚ: JUDr. Peter Tutko ECLI: ECLI:SK:KSKE:2017:7612221853.3
Uznesenie Krajský súd v Košiciach v právnej veci žalobkyne M. C., K. Z. I., B. Č.. XXX/X proti žalovanej Rapid life životnej poisťovni a.s. so sídlom v Košiciach, Garbiarska č. 4, zastúpenej Advokátskou kanceláriou JUDr. Daniel Blyšťán s.r.o. so sídlom v Košiciach, Rastislavova č. 68, o zrušenie rozhodcovského rozsudku, o odvolaní žalovanej proti rozsudku Okresného súdu Spišská Nová Ves zo dňa 11.1.2016 č.k. 2C/360/2012-213 takto
1. Napadnutým rozsudkom súd prvej inštancie zrušil rozhodcovský rozsudok Arbitrážneho súdu v Košiciach zo dňa 19.1.2012 č.k. 2C 85/2012 a žalovanú zaviazal nahradiť žalobkyni na trovách konania sumu 513,43 eura a štátu na súdnom poplatku sumu 331,50 eura, všetko do 3 dní od právoplatnosti rozsudku.
2. Týmto rozsudkom rozhodol súd prvej inštancie o návrhu žalobkyne na zrušenie hore uvedeného rozhodcovského rozsudku.
3. Proti tomuto rozsudku v zákonnej lehote podala odvolanie žalovaná. V odvolaní uviedla, že rozsudok súdu prvej inštancie napadá v celom rozsahu, t.j. odvoláva sa voči všetkým jeho výrokom, nakoľko napadnutý rozsudok považuje za nesprávny a nezákonný v celom rozsahu. Ďalej uviedla, že rozsudok napadá z dôvodov uvedených v § 205 ods. 2, teda považuje napadnutý rozsudok aj postup súdu, ktorý vydaním napadnutého rozsudku predchádzal, za nesprávne z dôvodov uvedených v § 205 ods. 2 O.s.p.. Domáha sa preto, aby odvolací súd zrušil napadnutý rozsudok, resp. aby rozsudok zmenil tak, že žalobu zamietne. Ďalej uviedla, že chýbajúce náležitosti odvolania doplní po postupe súdu podľa § 209 ods. 1 veta prvá O.s.p.
4. Vzhľadom na to, že odvolanie neobsahuje náležitosti uvedené v ust. § 209 ods. 1 O.s.p. odvolací súd postupom podľa § 211 O.s.p. vyzval žalovanú, aby doplnila chýbajúce náležitosti odvolania v lehote 10 dní a zároveň ju poučil o následkoch neodstránenia vád odvolania.
5. Výzva bola doručená žalovanej dňa 21.2.2017 a preto 10-dňová lehota na odstránenie resp.doplnenia odvolania uplynula 3.3.2017.
6. Podľa § 386 písm. d/ C.s.p. odvolací súd odmietne odvolanie, ak nemá náležitosti podľa § 363, ak pre vady odvolania nemôže v odvolacom konaní pokračovať. 7. Vzhľadom na to, že odvolanie podané žalovanou nemá náležitosti požadované ust. § 205 ods. 1,2 resp. náležitosti uvedené v ust. § 363 C.s.p. odvolací súd postupom podľa citovaného ustanovenia § 386 písm. d/ C.s.p. odvolanie žalovanej odmietol, pretože nebolo možné v odvolacom konaní pokračovať.
8. Výrok o trovách odvolacieho konania vyplýva z ust. § 396 ods.1 C.s.p..
9. Uvedené rozhodnutie prijal senát Krajského súdu v Košiciach pomerom hlasov 3:0.